《次韵季明》
宋代·葛胜仲

我生任飘荡，所向如虚舟。谁能涉险难，入此正急流。

行止两无累，自遂逍遥游。巉路岂不佳，夙意非所留。

迎亲四门馆，登道初麦秋。政喜寝门近，敢言征路悠。

山阳雨连月，平陆不可求。居将杂蛙黾，渚不辨马牛。

淮湖共瀰漫，以为行者忧。今朝好风色，歌笑轻阳侯。

红鳞上圉圉，可以供殽羞。便呼拍浮船，甘味苴两头。

坐待缺月挂，玉斧亦可修。酩酊聊自彊，淹速非人谋。

数程次京国，犹待半蓐收。相从共蒲酒，赖有嵇阮俦。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。